 Akeredolu yari: A ko ni i ko Amọtẹkun sabẹ awọn ọlọpaa laelae : Gomina ipinlẹ Ondo Arakunrin Rotimi Akeredolu ti sọ pe awọn gomina iẹ Yoruba ko ni i gbe ikọ Amọtẹkun wọn sabẹ awọn ọlọpaa ijọba apapọ laelae. O ni ko si ohun to kan awọn pẹlu awọn ọlọpaa ju ki awọn jọ fọwọsowọ pọ lati mu awọn ọdaran ti wọn n daamu ilu lọ. Ṣugbọn pe boya ẹni kan yoo waa wa labẹ ẹni kan yẹn, ala ti ko ni i le ṣẹ ni.Nijẹta ni ọkan ninu awọn agbẹnusọ Aarẹ, Garba Shehu, sọ pe gbogbo ara yoowu ti awọn Amọtẹkun ba fẹẹ da, abẹ awọn ọlọpaa ijọba apapọ ni wọn yoo ti maa da a, eyi to tumọ si pe awọn ọlọpaa ni yoo maa ṣeto Amọtẹkun gbogbo.Ṣugbọn Akeredolu to jẹ alaga ẹgbẹ awọn gomina ilẹ Yoruba ni ọrọ naa ko ni i ri bẹẹ lae, nitori ofin ti wọn fi da Amọtẹkun silẹ, ofin ijọba ipinlẹ Yoruba gbogbo ni, ki i ṣe ofin ijọba apapọ, wọn ko si le waa ja kinni naa mọ awọn lọwọ lojiji, nigba ti ko si ohun to kan wọn ninu rẹ rara. 